ຕາງໜ້າຝ່າຍລາວໃນການຕ້ອນຮັບຜູ້ແທນຄັ້ງນີ້ໂດຍແມ່ນທ່ານ ປະເດີມພອນ ສົນທະນີ ຜູ່ອຳນວຍການ ຫ້ອງການກອງທຶນປະກັນສັງຄົມແຫ່ງຊາດ, ມິຄະນະອຳນວຍການ, ຫົວໜ້າພະແນກການ ແລະ ວິຊາການອີກຈຳນວນໜຶ່ງ. ຕາງໜ້າຜູ້ແທນປະກັນສັງຄົມຫວຽດນາມມີ ທ່ານ ນ. ໂດທິຊວນ ເຟືອງ (Do Thi Xuan Phuong) ຮອງຜູ່ອຳນວຍການໃຫຍ່ ອົງການປະກັນສັງຄົມແຫ່ງ ສສ ຫວຽດນາມ, ພ້ອມດ້ວຍຄະນະລວມ 6 ທ່ານ.
ການມາຢ້ຽມຢາມຂອງອົງການປະກັນສັງຄົມຫວຽດນາມ ໃນຄັ້ງນີ້ແມ່ນອີງຕາມການເຊື້ອເຊີນຂອງຜູ່ອຳນວຍການ ຫກປຊ ເພື່ອເປັນການສືບຕໍ່ເພີ່ມທະວີສາຍພົວພັນຮ່ວມມືອັນດີງາມຂອງສອງຊາດ ລາວ-ຫວຽດນາມ ເວົ້າລວມ, ເວົ້າສະເພາະກໍ່ຄືສອງອົງການ ເພື່ອປຶກສາຫາລື ແລະ ແລກປ່ຽນບົດຮຽນໃນການປະຕິບັດວຽກງານປະກັນສັງຄົມໃນນີ້ທ່ານ ປະເດີມພອນ ສົນທະນີ ຜູ່ອຳນວຍການ ຫກປຊ ໄດ້ລາຍງານໂດຍຫຍໍ້ກ່ຽວກັບສະພາບລວມ, ການຄຸ້ມຄອງບໍລິຫານ-ຈັດຕັ້ງ ແລະ ວຽກງານວິຊາສະເພາະ ຕໍ່ກັບຝ່າຍປະກັນສັງຄົມຫວຽດນາມ, ໂດຍສະເພາະແມ່ນການໂຮມໂຕສອງລະບົບ ຂອງອົງການປະກັນສັງຄົມແຫ່ງລັດ (ອປລ) ແລະ ອົງການປະກັນສັງຄົມພາກວິສາຫະກິດ (ອປສ) ມາເປັນຫ້ອງ ການກອງທຶນປະກັນສັງຄົມແຫ່ງຊາດ (ຫກປຊ) ໂດຍການຈັດຕັ້ງປະຕິບັດຕາມກົດໝາຍວ່າດ້ວຍການປະກັນສັງຄົມ. ຈາກນັ້ນທາງປະກັນສັງຄົມຫວຽດນາມໄດ້ລາຍງານຕໍ່ທີ່ປະຊຸມກ່ຽວກັບການຈັດຕັ້ງປະຕິບັດວຽກງານປະກັນສັງຄົມ ໂດຍສະເພາະການຄຸ້ມຄອງກອງທຶນ ແລະ ວຽກງານວິຊາສະເພາະເປັນຕົ້ນແມ່ນການອຸດໜູນວ່າງງານ ແລະ ຜູ້ປະກັນຕົນສະໝັກໃຈ ຊຶ່ງເຫັນວ່າຍັງເປັນສິ່ງທີ່ທ້າທ້າຍ ເພາະວ່າຕົວເລກການເຂົ້າຮ່ວມແບບສະມັກໃຈຍັງກວມອັດຕາສ່ວນຕ່ຳ, ສະນັ້ນວຽກງານປະຊາສຳພັນເປັນອີກວຽກໜຶ່ງທີ່ຕ້ອງໄດ້ເອົາໃຈໃສ່ ຈາກນັ້ນກໍ່ໄດ້ມີການແລກປ່ຽນຄຳຄິດຄຳເຫັນລະຫວ່າງ 2 ອົງການ, ເຊິ່ງບັນຫາທີ່ໄດ້ຍົກຂຶ້ນມາສົນທະນາ ປຶກສາຫາລືໃນກອງປະຊຸມສອງຝ່າຍແມ່ນການປະຕິບັດວຽກງານອຸດໜູນ ວ່າງງານ, ການຈັດຕັ້ງປະຕິບັດຕໍ່ຜູ້ປະກັນຕົນສະໝັກໃຈ ຄ່ຽງຄູ່ກັບວຽກງານວິຊາສະເພາະ, ອີກບັນຫາສຳຄັນແມ່ນການພັດທະນາທາງດ້ານບຸກ ຄະລາກອນ ເປັນຕົ້ນແມ່ນການສ້າງປະສົບການ ຫຼື ຜູ້ຊ່ຽວຊານດ້ານການຄໍານວນຄະນິດສາດປະກັນໄພໃນແຕ່ລະໄລຍະ ແລະ ດ້ານອື່ນໆ...
ກອງປະຊຸມຄັ້ງນີ້ທັງສອງຝ່າຍໄດ້ເປັນເອກະພາບກັນ, ຈະນຳເອົາເນື້ອໃນຈິດໃຈຂອງກອງປະຊຸມ ລາຍງານຕໍ່ຄະນະນໍາຂອງທັງສອງຝ່າຍ ເພື່ອສ້າງແຜນຮ່ວມມືໄລຍະ 5 ປີ (ແຕ່ນີ້ຮອດປີ 2020) ໂດຍໃຫ້ມີແຜນລະອຽດໃນແຕ່ລະປີ, ຊຶ່ງແຜນການຮ່ວມມືດັ່ງກ່າວແມ່ນຈະໄດ້ລົງນາມຮ່ວມກັນໃນໄວໆນີ້.